Мамбэт Мадинэ: Лъэпкъыр дызэкъуэзыгъэувэ махуэ
Оперэ уэрэд жыIэнымкIэ дунейпсо, урысейпсо, щIыналъэ зэпеуэхэм мызэ-мытIэу бжьыпэр щызыубыда, Урысейм ис лъэпкъхэм я Артиадэм и лауреат, Музыкэ театрым и солисткэ Мамбэт Мадинэ хуэдэщ «и IэщIагъэм къыхуигъэщIащ» зыхужаIэхэр.
— Роль хэплъыхь сщIыркъым, дэтхэнэми щIэщыгъуагъ хэлъу къызолъытэри, къысхуагъэлъагъуэр къызощтэ. Псалъэм папщIэ, сфIэгъэщIэгъуэну согъэзащIэ хьэкIэкхъуэкIэхэми уд фызыжьми я ролхэр, — къыддогуашэ ар.
Иджы иIэ ехъулIэныгъэхэм хуэкIуэн папщIэ музыкэ школым фортепианэмкIэ классыр, музыкэ училищэм хоровой дирижированиемкIэ классыр, ГъуазджэхэмкIэ Кавказ Ищхъэрэ къэрал институтым уэрэд жыIэнымкIэ и къудамэр къиухащ абы.
Зи макъ дахэмкIэ, артист IэзагъэмкIэ дызыгъэгуфIэ Мамбэт Мадинэ и IэнатIэр къыхихынымкIэ тезыгъэгушхуар и анэращ. Хъыджэбзым и зэфIэкIым гу лъызыта бзылъхугъэм абы унэтIыныгъэ пэж зэрыритам куэдрэ щыгуфIыкIыжащ.
— Сыт хуэдэ Iуэхуми нэхъапэ си анэращ тегушхуэр. Зэпэшэчауэ псоми егупсыс си анэм и арэзыныгъэ слъэгъуа иужьщ лъэбакъуэ щысчыр, — жеIэ Мадинэ.
Училищэр къыщиуха гъэм Къэрал телерадиокомпанием и хо- рым ирагъэблагъэри, 1997 гъэ пщIондэ абы щылэжьащ. Радиом и хорыр зэбграутIыпщыкIыжа иужь, Музыкэ театрым и хорым ирагъэблэгъэри, 2005 гъэ хъуху абы хэтауэ, и зэфIэкIхэр къалъытэри солист ящIащ.
Музыкэ театрым лэжьэн щыщIидза къудейм Штраус Иоганн и «Дзыгъуэнэф» опереттэм и роль нэхъыщхьэр, Розалиндэ ейр, къыхуагъэфэщат. КъахыхьагъащIэ хъыджэбзым а ролыр режиссёр Сафаровэ Тамарэ къыщыхуигъэлъагъуэм щыуатэкъым. А ролыр зыгъэзащIэу щыта Бесчокъуэ Майе чэнджэщ щхьэпэхэмкIэ къыдэIэпыкъуурэ зэрытригъэгушхуар иджыри и гуапэу жеIэж артистым. Роль хьэлэмэтым жэуаплыныгъэ пылъу бгъэдыхьа хъыджэбзым екIуу къехъулIэри, а лъэбакъуэ дахэмкIэ театр бжэщхьэIум ебэкъуауэ щытащ.
— Нобэр къыздэсым апхуэдэу фIыуэ слъэгъуа роль сиIэкъым, театрыр зэрызэрагъэпэщыж лъандэрэ ар дгъэувакъыми, си нэ къыхуокI, — жеIэ Мадинэ.
Абы къыкIэлъыкIуащ Леонкаваллэ Руджерэ и «Паяцы» оперэр, «Севастопольский вальс» опереттэр, нэгъуэщIхэри. Дэтхэнэ зы ролми и къару псори езыхьэлIэ Мамбэтым сытым дежи Iэгуаушхуэхэр хуаIэт.
Ди зэпсэлъэныгъэм хэту зэрылъэпкъыу къытхуэмыгъэсу дызэжьэ Адыгэхэм я дунейпсо махуэр Мадинэ дежкIэ зищIысымкIэ дыщыщIэупщIэм, хэкупсэ дэтхэнэри зыгъэгуфIэн жэуап къыдитащ.
— Лъэпкъыр дызэкъуэзыгъэувэ махуэхэм къахэхъуащ. ТщIэт лъым и къабзагъыр, ди хэкум и дахагъыр, хабзэхэм я фIагъыр дигу къэдгъэкIыжу ахэр гъуазэ тхуэхъужыну иджыри зы щхьэусыгъуэ диIэ хъуащ. Хамэ лъэпкъхэм я бын адыгэхэм ирагъэпIу, я хабзэмкIэ ирагъэпсыхьу щытащ. Адыгэм и напэм, и тхыдэм и щIыхь лъагэм хуэфэщэн щIэблэ къыщIэувэу илъэс куэдкIэ дыпсэуну си гуапэщ.
Сыт хуэдэ бзылъхугъэ нэсми хуэдэу, Мадинэ и хъуэпсапIэхэр псом япэ и унагъуэращ зэхьэлIар. Абы къыкIэлъыкIуэущ лэжьыгъэм, нэгъуэщI Iуэхухэм я гугъу щищIыр. Дыхуейщ уэрэджыIакIуэм и хъуэпсапIэр къехъулIэу, ефIакIуэу иджыри илъэс куэдкIэ и макъ дахэмкIэ дигъэгуфIэну.
Щомахуэ Залинэ.
